รู้จัก Alaska รัฐที่ใหญ่ที่สุดของสหรัฐอเมริกา
รัฐ California คือ รัฐที่มีมูลค่าเศรษฐกิจใหญ่ที่สุดในสหรัฐอเมริกา โดยมีมูลค่า GDP ประมาณ 98.7 ล้านล้านบาท  แต่ถ้าถามว่า แล้วรัฐที่มีพื้นที่ใหญ่ที่สุดของสหรัฐอเมริกา คือ รัฐไหน หลายคนอาจนึกไม่ออก แต่คำตอบก็คือ รัฐ Alaska
13 ส.ค. 2563

รู้จัก Alaska รัฐที่ใหญ่ที่สุดของสหรัฐอเมริกา /โดย ลงทุนแมน
รัฐ California คือ รัฐที่มีมูลค่าเศรษฐกิจใหญ่ที่สุดในสหรัฐอเมริกา
โดยมีมูลค่า GDP ประมาณ 98.7 ล้านล้านบาท
แต่ถ้าถามว่า แล้วรัฐที่มีพื้นที่ใหญ่ที่สุดของสหรัฐอเมริกา คือ รัฐไหน หลายคนอาจนึกไม่ออก
แต่คำตอบก็คือ รัฐ Alaska
รู้ไหมว่า รัฐ Alaska อดีตนั้นเคยเป็นดินแดนของรัสเซีย ก่อนที่จะถูกขายต่อให้สหรัฐอเมริกาด้วยเงินเพียง 7.2 ล้านดอลลาร์สหรัฐ ในสมัยนั้น
ในตอนนั้นไม่มีใครคิดว่า รัฐที่มีอากาศหนาวเย็นและปกคลุมไปด้วยน้ำแข็งจำนวนมากอย่าง Alaska กลับซ่อนทรัพยากรธรรมชาติต่างๆ ไว้มากมาย
และถือว่าเป็นดีลที่สุดคุ้มสำหรับประเทศสหรัฐอเมริกา
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
Alaska เป็น 1 ใน 50 รัฐของสหรัฐอเมริกา เป็นรัฐที่ตั้งอยู่ทางฝั่งตะวันตกเฉียงเหนือของประเทศ ที่น่าสนใจคือ แม้จะเป็นรัฐที่อยู่ภายใต้การปกครองของสหรัฐอเมริกา แต่ที่นี่กลับไม่มีดินแดนที่ติดกับสหรัฐอเมริกาเลย โดยไปมีพรมแดนติดกับแคนาดาแทน
ปัจจุบัน Alaska มีจำนวนประชากรอาศัยอยู่ประมาณ 710,000 คน และมีมูลค่า GDP เท่ากับ 1.73 ล้านล้านบาท อยู่อันดับที่ 48 ของสหรัฐอเมริกา
อย่างไรก็ตาม เนื่องจากจำนวนประชากรที่น้อย ทำให้รายได้ต่อหัวของประชากรที่รัฐ Alaska สูงถึง 2.35 ล้านบาทต่อคน สูงเป็นอันดับที่ 8 ของประเทศ
และที่สำคัญก็คือ ในบรรดา 50 รัฐของสหรัฐอเมริกานั้น Alaska เป็นรัฐที่มีพื้นที่มากที่สุด โดยมีพื้นที่ถึง 1.72 ล้านตารางกิโลเมตร ใหญ่กว่ารัฐ Texas ซึ่งเป็นรัฐที่มีพื้นที่เป็นอันดับที่ 2 กว่า 2 เท่า และใหญ่กว่าประเทศไทยกว่า 3 เท่า
ด้วยพื้นที่ที่กว้างใหญ่ไพศาล ที่นี่จึงอุดมไปด้วยทรัพยากรธรรมชาติ โดยเฉพาะน้ำมันและก๊าซ ทำให้อุตสาหกรรมน้ำมันและก๊าซที่นี่สร้างรายได้กว่า 80% แก่รัฐ Alaska
นอกจากอุตสาหกรรมน้ำมันและก๊าซที่มีความสำคัญต่อเศรษฐกิจของรัฐ Alaska อุตสาหกรรมที่มีความสำคัญต่อเศรษฐกิจของที่นี่ยังรวมไปถึง อุตสาหกรรมท่องเที่ยว เนื่องจากที่นี่มีธรรมชาติที่สวยงามทั้ง ธารน้ำแข็ง ภูเขา สัตว์ป่า ต้นไม้ และชายทะเล โดยเฉพาะในช่วงตั้งแต่เดือนมิถุนายนถึงกันยายนที่อุณหภูมิเริ่มอุ่น ซึ่งจะมีนักท่องเที่ยวมาที่นี่จำนวนมาก
ปี 2010 จำนวนนักท่องเที่ยวที่มา Alaska 1.5 ล้านคน
ปี 2019 จำนวนนักท่องเที่ยวที่มา Alaska 2.3 ล้านคน
ขณะที่ประมาณ 10% ของแรงงานทั้งหมดที่นี่จะทำงานในอุตสาหกรรมท่องเที่ยว โดยในปีที่ผ่านมา อุตสาหกรรมท่องเที่ยวของ Alaska สร้างมูลค่าทางเศรษฐกิจกว่า 139,000 ล้านบาท
บางคนอาจยังไม่รู้ว่า
ในอดีตนั้นรัฐ Alaska เคยเป็นของรัสเซียมาก่อน
เนื่องจากในช่วงศตวรรษที่ 18 นั้น รัสเซียเป็นชาวยุโรปชาติแรกที่เข้ามาตั้งถิ่นฐานในรัฐ Alaska ซึ่งกิจกรรมหลักของรัสเซียในช่วงแรกนั้นก็คือ การค้าขนสัตว์ และสอนศาสนา
ต่อมาในช่วงระหว่างปี 1853-1856 ได้เกิดสงครามไครเมีย ซึ่งเป็นการสู้รบกันระหว่างจักรวรรดิรัสเซียกับพันธมิตรซึ่งประกอบไปด้วยจักรวรรดิฝรั่งเศส จักรวรรดิอังกฤษ จักรวรรดิออตโตมัน (ปัจจุบันคือ ตุรกี) และราชอาณาจักรซาร์ดิเนีย (ปัจจุบันคือ อิตาลี)
ซึ่งสุดท้ายแล้วจักรวรรดิรัสเซียพ่ายแพ้สงคราม
หลังสงคราม สถานะทางการเงินของรัสเซียย่ำแย่ และมีความเสี่ยงสูงที่ดินแดน Alaska จะถูกอังกฤษซึ่งเป็นฝ่ายตรงข้ามกับรัสเซียยึดดินแดนในเวลานั้น
ดังนั้นการขายดินแดน Alaska ให้สหรัฐอเมริกาก็เหมือนได้ทั้งเงิน และให้ Alaska เป็นรัฐกันชนให้กับรัสเซีย
ซึ่งตอนนั้นมีทั้งฝ่ายที่เห็นด้วยและไม่เห็นด้วยกับการซื้อ Alaska ของรัฐบาลสหรัฐอเมริกาในขณะนั้น
โดยฝ่ายที่เห็นด้วยมองว่า การซื้อรัฐ Alaska จะช่วยสนับสนุนการค้าระหว่างสหรัฐอเมริกาและทวีปเอเชียมากขึ้น พร้อมทั้งช่วยขยายอำนาจของสหรัฐอเมริกามายังทวีปเอเชียด้วย
ขณะที่ฝ่ายไม่เห็นด้วยกลับโจมตีรัฐบาลว่า ใช้เงินไปโดยเปล่าประโยชน์กับดินแดนที่ปกคลุมไปด้วยน้ำแข็ง ซึ่งรัฐ Alaska ถูกมองว่าเป็นดินแดนที่แทบไม่มีประโยชน์ทางเศรษฐกิจต่อสหรัฐอเมริกาในขณะนั้นเลย
ปิดท้ายด้วยข้อมูลที่น่าสนใจ
ในปี 2018 ปริมาณน้ำมันดิบสำรองที่รัฐ Alaska ซึ่งประเมินโดยหน่วยงานด้านพลังงานของประเทศสหรัฐอเมริกา มีจำนวนถึง 2,421 ล้านบาร์เรล ซึ่งถ้า Alaska เป็นประเทศ ที่นี่จะมีปริมาณน้ำมันดิบสำรองเป็นอันดับที่ 33 ของโลก ใกล้เคียงกับสหราชอาณาจักรที่มีปริมาณน้ำมันดิบสำรองเท่ากับ 2,500 ล้านบาร์เรล
ซึ่งด้วยราคาน้ำมันดิบ ณ ปัจจุบัน ทำให้มูลค่าปริมาณน้ำมันดิบสำรองของ Alaska จะสูงถึง 3.2 ล้านล้านบาท มากกว่ามูลค่า GDP ของที่นี่เกือบเท่าตัว..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
- 
-
-
-
-
-
-